
KLASA: 400-02/26-01/01
URBROJ: 251-776-26-01-2
U Zagrebu, 22.7.2026.
OBRAZLOŽENJE POLUGODIŠNJEG IZVJEŠTAJA O IZVRŠENJU FINANCIJSKOG PLANA ZA RAZDOBLJE OD 1.1.2026. DO 30.6.2026.

I. UVODNI DIO

Centar za kulturu Susedgrad javna je ustanova u kulturi koja razvija kulturni život kvarta – kroz kazališne, glazbene i likovne programe, edukativne i radioničke sadržaje te inkluzivne i interkulturne aktivnosti namijenjene djeci, mladima, odraslima i osobama treće životne dobi. Poseban naglasak stavlja se na dostupnost kulture u lokalnoj zajednici, razvoj publike i uključivanje građana, uz kontinuiranu suradnju sa školama, vrtićima, mjesnim odborima, udrugama, umjetnicima i drugim kulturnim ustanovama.

U prvih šest mjeseci 2026. godine Centar je realizirao 21 programsku cjelinu s ukupno 9.186 posjetitelja i polaznika, čime je ostvarena većina ciljeva iz Godišnjeg plana rada i razvitka uz zadržan kontinuitet redovne djelatnosti. Sredstva su trošena racionalno i namjenski, prateći dinamiku planirane realizacije. Manje izmjene pojedinih programa – uvjetovane izvedbenim okolnostima, dostupnošću izvođača ili prilikom za kvalitetniju realizaciju – nisu utjecale na osnovne ciljeve. 

Uz program, prvo je polugodište obilježio i organizacijski razvoj ustanove. Nakon promjene naziva uslijedile su administrativne i komunikacijske prilagodbe, novi vizualni identitet te unaprijeđena promocija i komunikacija s publikom, a pokrenuti su i uvođenje optičke mreže, pregled tehničke opreme i planiranje budućih ulaganja. Time su postavljeni organizacijski i tehnički temelji za drugi dio godine. 

Ponuda prvog polugodišta bila je raznolika: kazališne predstave za djecu i odrasle, koncerti, izložbe, rezidencijalni i amaterski programi, kreativne radionice, predavanja i javni razgovori, uz edukativne, interkulturne, ekološke i STEM sadržaje. Dio programa odvijao se i izvan prostora Centra – u gradskim četvrtima, kod partnerskih ustanova te u suradnji s mjesnim odborima, školama, vrtićima i udrugama, čime je ojačana povezanost s lokalnom zajednicom.

Rashodi su pratili dinamiku provedbe programa i raspoloživa sredstva, uz zadržanu dostupnost besplatnih i financijski pristupačnih sadržaja za korisnike.

Ukratko, provedeni programi u prvom su polugodištu ostvarili zacrtane kulturne, obrazovne, inkluzivne i društvene ciljeve, uz namjensko trošenje sredstava u korist kontinuiteta, dostupnosti i kvalitete kulturne ponude Centra.  

II. OBRAZLOŽENJE OPĆEG DIJELA POLUGODIŠNJEG IZVJEŠTAJA O IZVRŠENJU FINANCIJSKOG PLANA ZA 2026.

1.) PRIHODI
Ukupni prihodi i primici planirani su u iznosu od 609.800,00 eura, a ostvareni su u iznosu od 285.520,75 eura što predstavlja 46,82 % financijskog plana. Ostvarenje prihoda odvijalo se u skladu s planiranom dinamikom uz određena odstupanja. 
Izvor 1.1.2 opći prihodi i primici ostvareni su u iznosu od 237.058,64 eura odnosno 45,09 % financijskog plana. Prihod za financiranje redovnog i programskog poslovanja iznosi 234.311,30 eura te za opremanje ustanove 2.747,34 eura. Nisu dostavljena sredstva iz nadležnog proračuna koja pripadaju izvještajnom razdoblju, a odnose se na prihode za materijalne rashode i program za svibanj i lipanj.

Izvor 3.1.1 vlastiti prihodi (6615) ostvareni su u iznosu od 31.628,11 eura odnosno 57,51 % financijskog plana. Odnose se na prihode od najma prostora, članarina od kontinuiranih radionica i organizacije kulturnih događanja. Prihod od najma prostora iznosi 3.440,00 eura. Prihod od članarina za radionice iznosi 26.390,00 eura. Prihod od organiziranja kulturnih događanja iznosi 1.798,11 eura.

Izvor 4.3.1 ostali nespomenuti prihodi (namjenski prihodi 6526) ostvareni su u iznosu od 16.834,00 eura odnosno 62,35 % financijskog plana. Radi se o prihodima koji su ostvareni od sufinanciranja cijena ulaznica za kazališne predstave i koncerte.
2.) RASHODI
Ukupni rashodi i izdaci planirani su u iznosu od 609.800,00 eura, a izvršeni su u iznosu od 290.898,26 eura što predstavlja 47,70 % financijskog plana. Izvršenje rashoda provodilo se u skladu s financijskim planom i potrebama poslovanja.
Rashodi su izvršavani u okviru planiranih iznosa na drugoj razini ekonomske klasifikacije. Unutar skupine materijalnih rashoda iz izvora vlastitih prihoda i prihoda po posebnim namjenama došlo je do različite dinamike izvršenja pojedinih pozicija. 
Zbog povećanih potreba tijekom godine dio rashoda evidentiran je u iznosima većim od početno planiranih na pojedinim pozicijama. Navedena odstupanja predviđena su prijedlogom izmjena i dopuna Financijskog plana (rebalansom) kojim se planiraju preraspodjele i usklađenje planiranih sredstava sa stvarnim potrebama. Budući da postupak rebalansa još traje navedene izmjene nisu još formalno evidentirane. 
Izvor 1.1.2 aktivnost A212401 redovna djelatnost – prema financijskom planu u 2026. godini planirani su rashodi u iznosu od 433.800,00 eura. Polugodišnje izvršenje iznosi 216.416,24 eura odnosno 49,89 % financijskog plana. 

Izvor 1.1.2 aktivnost A212402 programska djelatnost - prema financijskom planu u 2026. godini planirani su rashodi u iznosu od 70.000,00 eura. Polugodišnje izvršenje iznosi 37.844,12 eura odnosno 54,06 % financijskog plana. 

Izvor 1.1.2 aktivnost K212401 održavanje i opremanje ustanova u kulturi – prema financijskom planu planirani su rashodi u iznosu od 22.000,00 eura. Polugodišnje izvršenje iznosi 2.747,34 eura odnosno 12,49 % financijskog plana. Niža realizacija posljedica je planirane dinamike nabave opreme i provedbe radova tekućeg održavanja koji su većinom predviđeni za drugo polugodište. Očekuje se da će se planirane aktivnosti provesti u skladu s financijskim planom do kraja godine.

Izvor 3.1.1 aktivnost A212401 redovna djelatnost - prema financijskom planu u 2026. godini planirani su rashodi u iznosu od 11.600,00 eura. Polugodišnje izvršenje iznosi 3.779,86 eura odnosno 32,59 % financijskog plana. 

Izvor 3.1.1 aktivnost A212402 programska djelatnost - prema financijskom planu u 2026. godini planirani su rashodi u iznosu od 39.400,00 eura. Polugodišnje izvršenje iznosi 18.304,20 eura odnosno 46,46 % financijskog plana. 

Izvor 3.1.1 aktivnost K212401 održavanje i opremanje ustanove u kulturi - prema financijskom planu u 2026. godini planirani su rashodi u iznosu od 6.000,00 eura. Nabava opreme predviđena je za drugo polugodište. 
Izvor 4.3.1 aktivnost A212401 redovna djelatnost - prema financijskom planu u 2026. godini planirani su rashodi u iznosu od 1.800,00 eura. Na polugodištu nije bilo realizacije na redovnoj djelatnosti.  

Izvor 4.3.1 aktivnost A212402 programska djelatnost - prema financijskom planu u 2026. godini planirani su rashodi u iznosu od 25.200,00 eura. Polugodišnje izvršenje iznosi 11.806,50 eura odnosno 46,85 % financijskog plana. 

Rashodi prema ekonomskoj klasifikaciji odnose se na:

· rashode za zaposlene 

· materijalne rashode

· financijske rashode 

Rashodi za zaposlene ostvareni su u iznosu od 189.038,50 eura odnosno 49,71 % financijskog plana.

Materijalni rashodi ostvareni su u iznosu od 98.442,43 eura odnosno 48,23 % financijskog plana.

Financijski rashodi ostvareni su u iznosu od 669,99 eura odnosno 47,86 % financijskog plana.

Rashodi za nabavu nefinancijske imovine ostvareni su u iznosu od 2.747,34 eura odnosno 11,45 % financijskog plana. 
Višak/manjak prihoda: 
Preneseni rezultat poslovanja iz 2025. godine sastojao se od viška prihoda poslovanja u iznosu od 9.818,39 eura i manjka prihoda od nefinancijske imovine u iznosu 486,34 eura. Odlukom o raspodjeli rezultata pokriven je iskazani manjak od nefinancijske imovine nakon čega raspoloživi višak prihoda iznosi 9.332,05 eura. Na kraju polugodišta ostvaren je manjak prihoda tekućeg razdoblja u iznosu od 5.377,51 eura jer nisu pristigla sva sredstva osnivača koja se odnose na tekuće razdoblje, a odnose se na programska sredstva i sredstva za materijalne troškove za svibanj i lipanj. Preostali višak prihoda raspoloživ u sljedećem razdoblju iznosi 3.954,54 eura.
Stanje novčanih sredstava:
Stanje novčanih sredstava na početku proračunske godine iznosilo je 39.824,59 eura, a na kraju polugodišta 41.741,56 eura.
Izvještaj o zaduživanju:

Izvještaj o korištenju proračunske zalihe: ustanova nije imala isplata u 2026.godini.
Izvještaj o zaduženju na domaćem i stranom tržištu novca i kapitala: ustanova nije imala zaduženja u 2026. godini.
Izvještaj o korištenju sredstava fondova Europske unije: ustanova nije koristila sredstva fondova Europske unije u 2026. godini.
Izvještaj o danim zajmovima i potraživanjima po danim zajmovima: ustanova nije imala danih zajmova i potraživanja po danim zajmovima u 2026. godini.
Izvještaj o stanju potraživanja i dospjelih obveza te o stanju potencijalnih obveza po osnovi sudskih sporova:

Nenaplaćena potraživanja od fizičkih osoba: 2.935,00 eura

Nenaplaćena potraživanja od pravnih osoba: 4.874,00 eura 

Dospjele obveze: 0,00 eura

Nedospjele obveze: 36.357,62 eura

Stanje potencijalnih obveza po osnovi sudskih sporova: do 1.061,78 eura
Izvještaj o danim jamstvima i plaćanjima po protestiranim jamstvima:
Ustanova nije imala dana jamstva i plaćanja po protestiranim jamstvima.
III. OBRAZLOŽENJE PROGRAMSKE DJELATNOSTI

Programska djelatnost u prvih šest mjeseci 2026. godine obuhvatila je kazališne, glazbene, likovne, rezidencijalne, amaterske, edukativne, radioničke, inkluzivne, interkulturne, ekološke, znanstvene i kvartovske sadržaje, koji su se odvijali u prostorima Centra, na javnim površinama u lokalnoj zajednici te kod partnerskih ustanova i organizacija. 

Kazalište je ostvareno kroz predstave za odrasle i djecu te partnerske izvedbe. Program za odrasle donio je različite forme i žanrove, od komedija i suvremenih dramskih sadržaja do predstava koje obrađuju društvene i osobne teme – publika je tako profesionalni kazališni program mogla pratiti u vlastitom kvartu, bez odlaska u središte grada. Dječji program, usmjeren na razvoj publike od najranije dobi, obrađivao je teme poput prijateljstva, različitosti, sigurnosti na internetu, zaštite okoliša i vršnjačkog nasilja. 

Glazbeni program obuhvatio je različite stilove i formate, od popularne i zabavne glazbe do jazza, klasične glazbe te autorskih i interdisciplinarnih sadržaja. Koncerti domaćih glazbenika i ansambala razvijali su glazbenu publiku i učvrstili Centar kao mjesto raznolikog i kvalitetnog glazbenog programa. Uz sadržaje namijenjene široj publici, dio programa povezivao je glazbu, poeziju, dramski tekst i multimediju, što je glazbenoj djelatnosti dalo dodatnu interdisciplinarnu dimenziju. Dobar odaziv na besplatne koncerte na otvorenom, poput putujuće manifestacije Dovigiorno Zagrebe u Parku 101. brigade, potvrdio je da publika u lokalnoj zajednici traži kvalitetan i pristupačan glazbeni program. 

Likovni program donio je samostalne izložbe suvremenih hrvatskih umjetnika, programe reKREATIVNE galerije, kulturno-umjetnički amaterizam te rezidencijalni program oŽIVI atelje. Profesionalna izložbena linija predstavila je različite medije i pristupe – od suvremenog apstraktnog slikarstva Kristine Kinkele Valčić do recentnog kiparskog opusa akademskog kipara Anđelka Odaka – dok je reKREATIVNA galerija dala prostor dječjem, amaterskom i lokalnom stvaralaštvu, a rezidencijalni program oŽIVI atelje, kroz istraživanje povjesničarke umjetnosti Maše Štrbac o povijesti Centra, približio umjetnički proces publici i ustanovi. Likovni program tako je povezao profesionalno stvaralaštvo s razvojem i aktivnijim sudjelovanjem publike u kulturi. 

Kreativne radionice ostale su važan, kontinuiran program kulturnog i umjetničkog obrazovanja – ritmika i ples, glazbeno-scensko izražavanje, dječji zbor, kazalište, likovno stvaralaštvo, strip i ilustracija te rekreacija za osobe treće životne dobi okupili su polaznike svih generacija. Djeci su nadopunjavale redovito obrazovanje umjetničkim sadržajima, dok su odraslima i starijima donijele aktivno provođenje slobodnog vremena, druženje i očuvanje psihofizičkih sposobnosti. Rezultati rada polaznika predstavljeni su na završnim produkcijama, izložbama i javnim nastupima, pa je radionički rad dobio i javnu, prezentacijsku dimenziju. 

Poseban naglasak ostao je na inkluzivnim i društveno osjetljivim programima. Kreativni osmijeh djeci i mladima s teškoćama u razvoju otvorio je senzorne, glazbene, filmske, kazališne i STEM sadržaje prilagođene njihovim potrebama, a Radost stvaranja mladim osobama s Downovim sindromom osigurala je kontinuitet dramskog i kreativnog rada u sigurnom, poticajnom okruženju. Kroz te su aktivnosti sudionici gradili komunikacijske i socijalne vještine, kreativno izražavanje i samopouzdanje. Povećana sredstva omogućila su da se u programu Radost stvaranja u prvom polugodištu održi više radionica nego što je prvotno planirano, pa je time narastao i ukupni opseg godišnjeg programa. 

Croatia Connect, program s interkulturnom i integracijskom dimenzijom, uz tečaj hrvatskog jezika za strane državljane proširen je kulturnim, glazbenim, informativnim i društvenim aktivnostima u okviru gradskog programa „Jedan svijet, mnogo priča!“ – sudionici su učili jezik, upoznavali hrvatsku kulturu, predstavljali vlastite tradicije te se informirali o pravima i statusnim pitanjima u Hrvatskoj. Više sati tečaja i novi partneri pretvorili su program iz jezičnog tečaja u širu platformu za povezivanje stranih državljana s lokalnom zajednicom. 

Osobama treće životne dobi i odrasloj publici bili su namijenjeni Zlatne godine i Susedgradska spika – Kulturni dijalog. Kroz predavanja, razgovore i edukativne sadržaje obrađivale su se teme važne za svakodnevni život – prilagodba na umirovljenje, međuljudski odnosi, ljudske vrijednosti, učenje i očuvanje kognitivnih sposobnosti. No uloga tih programa nije bila samo edukativna: smanjivali su društvenu izolaciju i otvarali prostor za razgovor među starijim građanima.
Kroz kvART mrežu, Dane Stenjevca, aktivnosti na otvorenom te suradnju s mjesnim odborima, vijećima gradskih četvrti, školama, vrtićima, udrugama i drugim partnerima, Centar je nastavio graditi suradnju s lokalnom zajednicom. Dani Stenjevca donijeli su izložbene, kazališne, glazbene, edukativne, kreativne i animacijske sadržaje za sve generacije – Centar je ove godine preuzeo veći organizacijski i programski angažman nego prijašnjih godina, a dio sadržaja izveo u Parku Lujze Janović Wagner, pa je program tako izravnije dopro do građana. Time je ojačana vidljivost Centra i njegova uloga aktivnog partnera u kulturnom životu kvarta. 

U ritmu kvarta i Ljetna chillKultura povezali su glazbu, izvedbene sadržaje, kreativne radionice i neformalno druženje na otvorenom. Ovi su programi privukli i publiku koja inače ne dolazi redovito u Centar, čineći ustanovu otvorenijom i pristupačnijom građanima. Posebno su bili važni sadržaji za djecu i obitelji, koji su krajem školske godine i početkom ljetnih praznika ponudili sadržajne i raznovrsne kulturno-edukativne aktivnosti.

Grad i okoliš – Festival znanosti u Susedgradu te Saznaj, educiraj, ekologiziraj, dijeli donijeli su interdisciplinarne, znanstvene i ekološke sadržaje. Kazališne predstave, predavanja i STEM radionice obrađivale su umjetnu inteligenciju, algoritme, tehnologiju i njihov utjecaj na društvo, dok su ekološki programi otvarali pitanja održivosti, hrane, sjemena, tla i odgovornog odnosa prema okolišu. Program je tako znanstvene i ekološke teme približio kulturi i kreativnom učenju, sa sadržajima za sve dobne skupine. 

Rashodi programske djelatnosti odnosili su se na honorare umjetnika, izvođača, predavača i voditelja, tehničku i produkcijsku realizaciju, programski i radionički materijal, najam opreme i promidžbu, prateći dinamiku realizacije pojedinih aktivnosti. Većina programa za korisnike ostala je besplatna, a naplatni su sadržaji zadržani u financijski dostupnim okvirima. Dio godišnjih programa, a time i pripadajućih rashoda, dolazi tek u drugom polugodištu, pa pojedine pozicije treba gledati u odnosu na cjelogodišnji plan.

Gledano u cjelini, programska sredstva potrošena su namjenski i u skladu s ciljevima Programa rada i razvitka. Manje izmjene pojedinih sadržaja – uvjetovane izvedbenim okolnostima, dostupnošću izvođača, vremenskim prilikama ili prilikom za kvalitetniju realizaciju – nisu odstupile od tih ciljeva. Provedeni programi zadržali su kontinuitet kulturne ponude, uz jačanje njezine dostupnosti i uključivosti te daljnji razvoj publike i suradnje Centra s lokalnom zajednicom.

Ravnateljica Nikolina Mazalin

